**Φύλλο Οδηγιών Χρήσης: Πληροφορίες για τον Χρήστη**

**Mesulid® δισκία 100 mg**

**Mesulid® κοκκία μίας δόσης για πόσιμο υγρό 100 mg**

Νιμεσουλίδη

**Διαβάστε προσεκτικά ολόκληρο το φύλλο οδηγιών χρήσης προτού αρχίσετε να παίρνετε αυτό το φάρμακο.**

- Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.

- Εάν έχετε περαιτέρω απορίες, ρωτήστε το γιατρό ή το φαρμακοποιό σας.

- Η συνταγή για αυτό το φάρμακο χορηγήθηκε για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα συμπτώματά τους είναι ίδια με τα δικά σας.

- Εάν κάποια ανεπιθύμητη ενέργεια γίνεται σοβαρή, ή αν παρατηρήσετε κάποια ανεπιθύμητη ενέργεια που δεν αναφέρεται στο παρόν φύλλο οδηγιών, παρακαλείσθε να ενημερώσετε το γιατρό ή φαρμακοποιό σας.

**Το παρόν φύλλο οδηγιών περιέχει:**

1 Τι είναι το Mesulid και ποια είναι η χρήση του

2 Τι πρέπει να γνωρίζετε προτού πάρετε το Mesulid

3 Πώς να πάρετε το Mesulid

4 Πιθανές ανεπιθύμητες ενέργειες

5 Πώς να φυλάσσεται το Mesulid

6. Λοιπές πληροφορίες

**1. ΤΙ ΕΙΝΑΙ ΤΟ MESULID ΚΑΙ ΠΟΙΑ ΕΙΝΑΙ Η ΧΡΗΣΗ ΤΟΥ**

Το Mesulid είναι ένα μη-στεροειδές αντιφλεγμονώδες φάρμακο (ΜΣΑΦ), με αναλγητικές ιδιότητες*.* Χρησιμοποιείται για τη θεραπεία οξέος πόνου και για τη θεραπεία της δυσμηνόρροιας.

Πριν ο γιατρός σας συνταγογραφήσει το Mesulid θα αξιολογήσει τα οφέλη που μπορεί να σας προσφέρει αυτό το φάρμακο έναντι των κινδύνων εμφάνισης ανεπιθύμητων ενεργειών.

**2. ΤΙ ΠΡΕΠΕΙ ΝΑ ΓΝΩΡΙΖΕΤΕ ΠΡΙΝ ΠΑΡΕΤΕ ΤΟ MESULID**

**Μη χρησιμοποιήσετε το Mesulid:**

1. σε περίπτωση υπερευαισθησίας (αλλεργίας) στη νιμεσουλίδη ή σε οποιοδήποτε άλλο συστατικό του Mesulid (αναφέρονται στην παράγραφο 6 στο τέλος αυτού του φύλλου οδηγιών),
2. σε περίπτωση που είχατε οποιοδήποτε από τα ακόλουθα σημεία μετά από τη λήψη ασπιρίνης ή άλλων μη-στεροειδών αντιφλεγμονωδών φαρμάκων:
3. συριγμό, αίσθημα σύσφιξης του θώρακα, αδυναμία αναπνοής (άσθμα)
4. ρινική συμφόρηση εξαιτίας οιδήματος στο τοίχωμα της μύτης (ρινικός πολύποδας)
5. δερματικά εξανθήματα / κνιδωτικά εξανθήματα (κνίδωση)
6. αιφνίδιο οίδημα δέρματος ή βλεννογόνου, όπως οίδημα γύρω από τα μάτια, το πρόσωπο, τα χείλη,το στόμα ή το λαιμό, που πιθανόν δυσκόλεψαν την αναπνοή σας (αγγειονευρωτικό οίδημα),
7. μετά από προηγούμενη θεραπεία με ΜΣΑΦ και ιστορικό
8. αιμορραγίας στο στομάχι σας ή στο έντερο σας,
9. οπές (διατρήσεις) στο στομάχι σας ή στο έντερο σας,
10. εάν έχετε τώρα ή εάν είχατε στο παρελθόν έλκος στομάχου ή εντέρου ή αιμορραγία (εξέλκωση ή αιμορραγία που να έχουν συμβεί τουλάχιστον δύο φορές),
11. εάν είχατε εγκεφαλική αιμορραγία (εγκεφαλικό επεισόδιο),
12. εάν έχετε οποιοδήποτε άλλο πρόβλημα αιμορραγίας ή οποιαδήποτε άλλα προβλήματα λόγω μη-πήξης του αίματός σας,
13. διαταραχή ηπατικής λειτουργίας
14. εάν παίρνετε άλλα φάρμακα τα οποία είναι γνωστό ότι επηρεάζουν το ήπαρ, π.χ. παρακεταμόλη ή οποιαδήποτε άλλο αναλγητικό ή αγωγή με ΜΣΑΦ,
15. εάν παίρνετε φάρμακα που προκαλούν εθισμό, ή εάν έχετε αναπτύξει μία συνήθεια η οποία σας έχει δημιουργήσει εξάρτηση από φάρμακα ή άλλες ουσίες,
16. εάν καταναλώνετε οινοπνευματώδη (αλκοολούχα) ποτά τακτικά και σε μεγάλες ποσότητες,
17. εάν είχατε στο παρελθόν κάποια αντίδραση στη νιμεσουλίδη που επηρέασε το ήπαρ,
18. εάν έχετε σοβαρή νεφρική ανεπάρκεια χωρίς δυνατότητα αιμοκάθαρσης,
19. εάν έχετε σοβαρή καρδιακή ανεπάρκεια,
20. εάν υποφέρετε από πυρετό ή γρίπη (εάν αισθάνεστε γενικά πόνους, αδιαθεσία, ρίγη ή εάν έχετε πυρετό),
21. εάν βρίσκεστε στο τελευταίο τρίμηνο της εγκυμοσύνης,
22. εάν θηλάζετε.

Μη χορηγήσετε το Mesulid σε παιδιά ηλικίας κάτω των 12 ετών.

**Προειδοποιήσεις**

Φάρμακα όπως το Mesulid μπορεί να συσχετίζονται με μια μικρή αύξηση του κινδύνου για έμφραγμα του μυοκαρδίου ή εγκεφαλικό επεισόδιο. Οποιοσδήποτε κίνδυνος είναι πιο πιθανός με υψηλές δόσεις και μακροχρόνια θεραπεία. Μην υπερβαίνετε τη συνιστώμενη δόση ή τη διάρκεια της θεραπείας.

Εάν έχετε καρδιακά προβλήματα, προηγούμενο εγκεφαλικό επεισόδιο ή πιστεύετε ότι μπορεί να βρίσκεστε σε κίνδυνο τέτοιων καταστάσεων (για παράδειγμα εάν έχετε υψηλή αρτηριακή πίεση, διαβήτη ή υψηλή χοληστερόλη ή είστε καπνιστής) θα πρέπει να συζητήσετε τη θεραπεία σας με το γιατρό σας ή το φαρμακοποιό σας.

Εάν αναπτύξετε σοβαρές αλλεργικές αντιδράσεις, θα πρέπει να διακόψετε το Mesulid στην πρώτη εμφάνιση δερματικού εξανθήματος, βλάβες των μαλακών ιστών (βλάβες του βλεννογόνου), ή οποιοδήποτε άλλο σημείο αλλεργίας, και να επικοινωνήσετε με το γιατρό σας.

Σταματήστε τη θεραπεία σας με Mesulid αμέσως μόλις διαπιστώσετε αιμορραγία (που προκαλεί κόπρανα στο χρώμα της πίσσας) ή εξέλκωση του πεπτικού σωλήνα (που προκαλεί κοιλιακό άλγος).

**Προσέξτε ιδιαίτερα με Mesulid**

Εάν κατά τη διάρκεια της θεραπείας με νιμεσουλίδη αναπτύξετε συμπτώματα που υποδεικνύουν μια ηπατική κατάσταση, θα πρέπει να σταματήσετε τη λήψη της νιμεσουλίδης και να πληροφορήσετε το γιατρό σας αμέσως. Συμπτώματα που υποδεικνύουν μια ηπατική κατάσταση συμπεριλαμβάνουν απώλεια όρεξης, ναυτία, έμετο, κοιλιακό πόνο, επίμονη κόπωση ή σκουρόχρωμα ούρα.

Εάν έχετε υποφέρει ποτέ από πεπτικά έλκη, αιμορραγία από το στομάχι ή το έντερο ή από φλεγμονώδεις παθήσεις του εντέρου όπως ελκώδης κολίτιδα ή νόσο του Crohn, θα πρέπει να το πείτε στο γιατρό σας πριν να πάρετε το Mesulid.

Εάν κατά τη διάρκεια της θεραπείας με Mesulid, εμφανίσετε πυρετό και/ή γριπώδη συμπτώματα (γενικό αίσθημα πόνου, αδιαθεσίας και ρίγη) θα πρέπει να σταματήσετε τη λήψη του προϊόντος και να ενημερώσετε το γιατρό σας.

Εάν υποφέρετε από οποιαδήποτε ήπια καρδιακή νόσο, υψηλή αρτηριακή πίεση, κυκλοφορικά ή νεφρικά προβλήματα, πείτε το στο γιατρό σας πριν τη λήψη του Mesulid.

Εάν είστε ηλικιωμένος, ο γιατρός σας μπορεί να θέλει να σας βλέπει κατά διαστήματα για να βεβαιωθεί ότι το Mesulid δεν προκαλεί προβλήματα στο στομάχι, το νεφρό, την καρδιά ή το ήπαρ.

Εάν προγραμματίζετε μια εγκυμοσύνη, θα πρέπει να ενημερώσετε το γιατρό σας καθώς το Mesulid μπορεί να μειώσει τη γονιμότητα.

Εάν έχετε δυσανεξία σε κάποια σάκχαρα, θα πρέπει να επικοινωνήσετε με το γιατρό σας πριν τη λήψη του φαρμάκου αυτού.

**Λήψη άλλων φαρμάκων**

Εάν λαμβάνετε οποιοδήποτε από τα ακόλουθα, καθώς μπορεί να αλληλεπιδράσουν με το Mesulid:

1. κορτικοστεροειδή (φάρμακα που χρησιμοποιούνται στη θεραπεία φλεγμονωδών καταστάσεων),
2. φάρμακα που αραιώνουν το αίμα (αντιπηκτικά π.χ. βαρφαρίνη ή αντιαιμοπεταλιακοί παράγοντες, ασπιρίνη ή άλλα σαλικυλικά),
3. αντιυπερτασικά ή διουρητικά φάρμακα (φάρμακα που χρησιμοποιούνται για τον έλεγχο της αρτηριακής πίεσης ή παθήσεων της καρδιάς),
4. λίθιο το οποίο χρησιμοποιείται για την αντιμετώπιση της κατάθλιψης και παρόμοιων καταστάσεων,
5. εκλεκτικοί αναστολείς επαναπρόσληψης της σεροτονίνης (φάρμακα που χρησιμοποιούνται για τη θεραπεία της κατάθλιψης)
6. μεθοτρεξάτη (φάρμακο που χρησιμοποιείται για τη θεραπεία ρευματοειδούς αρθρίτιδας και του καρκίνου),
7. κυκλοσπορίνη (φάρμακο που χρησιμοποιείται μετά από μεταμόσχευση ή για τη θεραπεία διαταραχών του ανοσοποιητικού συστήματος)

βεβαιωθείτε ότι ο γιατρός ή ο φαρμακοποιός σας γνωρίζουν ότι παίρνετε αυτά τα φάρμακα προτού πάρετε το Mesulid.

**Κύηση και γαλουχία**

Ζητήστε τη συμβουλή του γιατρού σας ή του φαρμακοποιού σας πριν τη λήψη του Mesulid ή οποιουδήποτε άλλου φαρμάκου.

1. Το Mesulid δε θα πρέπει να χρησιμοποιείται κατά τη διάρκεια του τελευταίου τριμήνου της εγκυμοσύνης: μπορεί να προκαλέσει προβλήματα στο βρέφος και τον τοκετό.
2. Εάν προγραμματίζετε μια εγκυμοσύνη, θα πρέπει να πληροφορήσετε το γιατρό σας καθώς το Mesulid μπορεί να μειώσει τη γονιμότητα.
3. Εάν είστε στο πρώτο ή δεύτερο τρίμηνο της εγκυμοσύνης, μην υπερβαίνετε τη δόση και τη διάρκεια της θεραπείας που σας συνταγογράφησε ο γιατρός σας.

Το Mesulid δε θα πρέπει να χρησιμοποιείται κατά τη διάρκεια του θηλασμού.

**Οδήγηση και χειρισμός μηχανών:**

Μην οδηγείτε ή χρησιμοποιείτε μηχανές ένα το Mesulid σας προκαλεί ζάλη ή υπνηλία.

**Σημαντικές πληροφορίες σχετικά με μερικά από τα συστατικά του Mesulid**

Τα δισκία και τα κοκκία του Mesulid περιέχουν σάκχαρα. Εάν ο γιατρός σας σας έχει πει ότι έχετε δυσανεξία σε ορισμένα σάκχαρα, επικοινωνήστε με το γιατρό σας πριν τη λήψη αυτού του φαρμακευτικού προϊόντος.

**3. ΠΩΣ ΝΑ ΠΑΡΕΤΕ ΤΟ MESULID**

Πάντοτε να παίρνετε το Mesulid ακριβώς σύμφωνα με τις οδηγίες του γιατρού σας. Εάν έχετε αμφιβολίες, ρωτήστε το γιατρό ή το φαρμακοποιό σας.

Οι ανεπιθύμητες ενέργειες μπορεί να ελαχιστοποιηθούν με τη χρήση της μικρότερης αποτελεσματικής δόσης για το συντομότερο δυνατό χρονικό διάστημα για τον έλεγχο των συμπτωμάτων.

Η συνήθης δόση είναι 1 δισκίο των 100 mg δύο φορές την ημέρα μετά από γεύμα. Χρησιμοποιήστε το Mesulid για τη μικρότερη δυνατή περίοδο και όχι περισσότερο από 15 συνεχείς ημέρες κάθε φορά.

**Εάν λάβετε μεγαλύτερη ποσότητα Mesulid από ότι πρέπει:**

Εάν λάβετε ή νομίζετε ότι έχετε λάβει μεγαλύτερη ποσότητα Mesulid από ότι πρέπει (υπερδοσολογία), επικοινωνήστε με το γιατρό σας ή το νοσοκομείο χωρίς καθυστέρηση. Προσκομίστε ότι φάρμακο έχει απομείνει. Σε περίπτωση υπερδοσολογίας, θα εμφανίσετε πιθανώς ένα από τα ακόλουθα συμπτώματα: νωθρότητα, ναυτία, στομαχόπονος, στομαχική αιμορραγία ή δυσκολία αναπνοής.

**Εάν ξεχάσατε να λάβετε το Mesulid:**

Μη λάβετε διπλή δόση προκειμένου να επανορθώσετε για τις μεμονωμένες δόσεις που ξεχάσατε.

**4. ΠΙΘΑΝΕΣ ΑΝΕΠΙΘΥΜΗΤΕΣ ΕΝΕΡΓΕΙΕΣ**

Όπως όλα τα φάρμακα, έτσι και το Mesulid μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους.

Εάν συμβεί κάτι από τα ακόλουθα, σταματήστε τη λήψη του φαρμάκου και πείτε στο γιατρό σας αμέσως, καθώς αυτά μπορεί να υποδεικνύουν σπάνιες σοβαρές ανεπιθύμητες ενέργειες που απαιτούν επείγουσα ιατρική περίθαλψη:

1. Δυσφορία του στομάχου ή πόνος, απώλεια όρεξης, ναυτία, έμετος ή αιμορραγία από το στομάχι σας ή το έντερο ή μαύρα κόπρανα
2. Διαταραχές του δέρματος όπως εξάνθημα ή ερυθρότητα
3. Συριγμός ή λαχάνιασμα
4. Κιτρίνισμα του δέρματος σας ή του λευκού των ματιών (ίκτερος)
5. Απρόσμενη μεταβολή στην ποσότητα ή το χρώμα των ούρων
6. Οίδημα του προσώπου σας, των ποδιών σας ή των κάτω άκρων
7. Επίμονη κόπωση

Γενικές ανεπιθύμητες ενέργειες των Μη Στεροειδών Αντιφλεγμονωδών Φαρμάκων (ΜΣΑΦ):

Η χρήση μερικών μη στεροειδών αντιφλεγμονωδών φαρμάκων (ΜΣΑΦ) μπορεί να σχετίζεται με μια μικρή αύξηση του κινδύνου για απόφραξη των αρτηριών (συμβάντα αρτηριακής θρόμβωσης), π.χ. έμφραγμα του μυοκαρδίου ή εγκεφαλικό επεισόδιο (αποπληξία), ιδιαίτερα σε υψηλές δόσεις και σε μακροχρόνια θεραπεία.

Κατακράτηση υγρών (οίδημα), υψηλή αρτηριακή πίεση (υπέρταση) και καρδιακή ανεπάρκεια έχουν αναφερθεί σε σχέση με τη θεραπεία με ΜΣΑΦ.

Οι πιο συχνά εμφανιζόμενες ανεπιθύμητες ενέργειες επηρεάζουν τον πεπτικό σωλήνα (γαστρεντερικά συμβάντα):

1. Έλκη στομάχου και ανώτερου τμήματος των λεπτών εντέρων (πεπτικά/ γαστροδωδεκαδακτυλικά έλκη)
2. Οπή στο τοίχωμα των εντέρων (διάτρηση) ή αιμορραγία του πεπτικού συστήματος (μερικές φορές μοιραίας έκβασης, ιδιαίτερα στους ηλικιωμένους).

Ανεπιθύμητες ενέργειες που μπορεί να εμφανισθούν με το Mesulid είναι:

* Συχνές (που μπορεί να επηρεάσουν περισσότερα από 1 άτομα στα 100): διάρροια, ναυτία, έμετος, ήσσονος σημασίας μεταβολές στις εξετάσεις αίματος για την ηπατική λειτουργία.
* Όχι συχνές (που μπορεί να επηρεάσουν έως 1 άτομο στα 100): λαχάνιασμα, ζάλη, αυξημένη αρτηριακή πίεση, δυσκοιλιότητα, αίσθημα τάσεως του επιγαστρίου, φλεγμονή του στομάχου (γαστρίτιδα), κνησμός, εξάνθημα, εφίδρωση, πρήξιμο (οίδημα), αιμορραγία από το στομάχι ή το έντερο, δωδεκαδακτυλικά ή στομαχικά έλκη και διάτρηση έλκους.
* Σπάνιες (που μπορεί να επηρεάσουν λιγότερα από 1 άτομα στα 1.000): αναιμία, μειωμένα λευκοκύτταρα στο αίμα, αύξηση σε ορισμένα λευκοκύτταρα (ηωσινοφιλία) στο αίμα, μεταβολές στην αρτηριακή πίεση, αιμορραγία, δυσφορία αποβολής ούρων ή επίσχεση ούρων, αίμα στα ούρα, αύξηση καλίου στο αίμα, αισθήμα άγχους ή νευρικότητα, εφιάλτες, θάμβος οράσεως, αυξημένος αριθμός σφυγμών, δερματική έξαψη, ερυθρότητα δέρματος, φλεγμονή δέρματος (δερματίτιδα), αίσθημα γενικής δυσφορίας, κόπωση
* Πολύ σπάνιες (που μπορεί να επηρεάσουν έως 1 άτομο στα 10.000): σοβαρή δερματική αντίδραση (γνωστό ως πολυμορφικό ερύθημα, σύνδρομο Stevens-Johnson και τοξική επιδερμική νεκρόλυση) που προκαλεί φλύκταινες στο δέρμα και έντονο αίσθημα αδιαθεσίας, νεφρική ανεπάρκεια ή φλεγμονή (νεφρίτιδα), διαταραχή της εγκεφαλικής λειτουργίας (εγκεφαλοπάθεια), μείωση των αιμοπεταλίων στο αίμα προκαλώντας: ηπατική φλεγμονή (ηπατίτιδα), μερικές φορές πολύ σοβαρή που προκαλεί ίκτερο και διακοπή ροής των χοληφόρων, αλλεργίες, συμπεριλαμβανομένων σοβαρών αντιδράσεων με κατάρρειψη και συριγμό, άσθμα, μείωση στη θερμοκρασία του σώματος, ζάλη, πονοκέφαλοι, υπνηλία, στομαχόπονος, δυσπεψία, ερεθισμένο στόμα, κνησμώδες εξάνθημα (κνίδωση), οίδημα του προσώπου και των περιοχών που περιβάλλει, οπτικές διαταραχές.

Φάρμακα όπως το Mesulid μπορεί να συσχετίζονται με μικρή αύξηση του κίνδυνου για καρδιακή προσβολή («έμφραγμα του μυοκαρδίου») ή εγκεφαλικό επεισόδιο.

Εάν παρατηρήσετε κάποια ανεπιθύμητη ενέργεια, ενημερώστε τον γιατρό, ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του εθνικού συστήματος αναφοράς:

**Ελλάδα**

Εθνικός Οργανισμός Φαρμάκων

Μεσογείων 284

GR-15562 Χολαργός, Αθήνα

Τηλ: + 30 21 32040380/337

Φαξ: + 30 21 06549585

Ιστότοπος: <http://www.eof.gr>

Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

.

**5. ΠΩΣ ΝΑ ΦΥΛΑΣΣΕΤΑΙ ΤΟ MESULID**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Να μη χρησιμοποιείτε το Mesulid μετά την ημερομηνία λήξης που αναφέρεται στην επισήμανση. Η ημερομηνία λήξης είναι η τελευταία ημέρα του μήνα που αναφέρεται εκεί.

Mesulid 100mg Δισκία και mesulid 100mg Κοκκία: Αυτό το φαρμακευτικό προϊόν δεν απαιτεί ιδιαίτερες συνθήκες φύλαξης.

**6. ΛΟΙΠΕΣ ΠΛΗΡΟΦΟΡΙΕΣ**

**Τι περιέχει το Mesulid**

Η δραστική ουσία είναι η νιμεσουλίδη. Τα άλλα συστατικά είναι:

Mesulid 100mg Δισκία: Docusate sodium, Hydroxypropylcellulose, Lactose monohydrate, Sodium starch Glycollate, Cellulose microcrystalline, Hydrogenated vegetable oil, Magnesium stearate.

Mesulid 100mg Κοκκία: Sucrose, Maize Starch, Glucose liquid, spray dried, Cetomacrogol 1000, Citric acid anhydrous, Orange flavour.

**Εμφάνιση του Mesulid και περιεχόμενο συσκευασίας**

*Δισκία*: Λευκά έως υποκίτρινα στρογγυλά δισκία σε blister από PVC θερμοσυγκολλημένο σε φύλλο αλουμινίου. Κουτιά που περιέχουν 6, 9, 10, 15, 30 δισκία. Μπορεί να μην κυκλοφορούν όλες οι συσκευασίες.

*Κοκκία:* Κίτρινη κοκκώδης σκόνη που περιέχεται σε φακελλίσκους των 2g. Φακελλίσκος αποτελούμενος από αλουμίνιο, χαρτί και πολυαιθυλένιο ή αλουμίνιο, χαρτί, πολυαιθυλένιο και Surlyn. Κουτιά των 6, 9, 14, 15, 18 και 30 φακελλίσκων. Μπορεί να μην κυκλοφορούν όλες οι συσκευασίες.

**Κάτοχος Άδειας Κυκλοφορίας και Παραγωγός**

Για οποιαδήποτε πληροφορία σχετικά με το παρόν φαρμακευτικό προϊόν, παρακαλείσθε να απευθυνθείτε στον τοπικό αντιπρόσωπο του Κατόχου της Άδειας Κυκλοφορίας:

**Κάτοχος Άδειας Κυκλοφορίας:**

Boehringer Ingelheim Ελλάς Α.Ε.

Ελληνικού 2

167 77 Ελληνικό

Τηλ. 210 89 06 300

**Παραγωγός:**

**Mesulid δισκία 100mg**

Boehringer Ingelheim Ελλάς Α.Ε.

5ο χλμ Παιανίας-Μαρκοπούλου

Κορωπί

Helsinn Birex Pharmaceuticals Ltd.,

Damastown, Mulhuddart,

Dublin 15,

Ireland

Mipharm S.p.A.,

Via Bernardo Quaranta, 12,

20141 – Milano (MI),

Italy

Patheon Italia S.p.A,

Viale G.B. Stucchi 110,

20900 Monza (MB),

Italy

Medicom International s.r.o.,

Páteřní 7, 635 00 Brno,

Czech Republic

Pharmasearch Ltd,

Dublin Road, Loughrea,

Co. Galway,

Ireland

**Mesulid κοκκία 100mg**

Helsinn Birex Pharmaceuticals Ltd.,

Damastown, Mulhuddart,

Dublin 15,

Ireland

Mipharm S.p.A.,

Via Bernardo Quaranta, 12,

20141 – Milano (MI),

Italy

Patheon Italia S.p.A,

Viale G.B. Stucchi 110,

20900 Monza (MB),

Italy

Medicom International s.r.o.,

Páteřní 7, 635 00 Brno,

Czech Republic

**Το παρόν φύλλο οδηγιών χρήσης εγκρίθηκε για τελευταία φορά στις {ημερομηνία}**